
European Coort o Human Richts 


F OR aw that the 1953 Convention o Hu¬ 
man Richts o the Cooncil o Europe 

daesna mak ony mint o linguistic richts, it 
daes bield citizens an groups agin abusive 
discrimination on racial, sexual or linguistic 
grands. It’s particlar on thae grands that a 
nummer o Breton organisations haes pit forrit 
a complaint agin the French State tae the 
European Coort o Human Richts. 

They threap that the French state haes abu- 
ised a nummer o human richts throu its pol¬ 
icy anent regional languages an, in particlar, 
a raicent decision bi the French Cooncil o 
State that maks immersive teachin o regional 
languages illegal. The Cultural Cooncil pynts 
oot that the Bretons haed nae ither wey tae 
gaun syne the Cooncil o State haes makit the 
uiss o regional languages in education illegal 
ayont a certain limit in schuil life an in ony 
social area. 

Whit it byles doon tae is that the Bretons 
haes the richt tae laim 
thair language but no 
tae uise it. Bi ralin 
that immersive 
teachin gauns weel 
ayont the wants o 
laimin a regional 
language, the French state haes makit it plain 
as parritch that thae languages cuid be 
teached for thair cultural value but no as 
languages o communication. 

Thae Bretons threaps that bi thon decision, 
the French Cooncil o State haes in the first 
place breached the richt tae respeck for pri¬ 
vate an faimly life, as setten oot in Airticle 8. 
Paurents haes the richt tae respeck for thair 
chyce tae haund doon thair language. It’s 
weel seen this canna be duin athoot uphaud 
frae the schuils that pairt o the bairns’ educa¬ 
tion is delegated tae. The fack that schuils 
daesna allou for this haundin doon tae tak 
place is a muckle breach o the richts o private 


“It cuid be mair fykie tae 
win similar human richts 
for Scots.” 


an faimly life. 

They considered an aw that freedom o ex¬ 
pression (Airticle 10) is foondit on content, 
i.e. the ideas, but on the vehicle for thae ideas 
as weel. Language is a tool that sairs, but 
conditions an aw, thair expression. Freedom 
o expression is the richt an aw tae express 
culture throu the language that it lippens on. 
Makin reference tae Airticle 9 on the free¬ 
dom o thocht, conscience an religion, the 
Bretons threaps that, as the law stops the 
language frae existin at a level that allous it 
tae be a tool for expressin particlar thochts an 
picterin ideas, then it maun be taen tae be a 
breach o this richt. 

A successfii ootcome tae aw this cuid hae a 
dunch on effeck tae the guid for ither endan¬ 
gered minority languages includin Scots. 
Howanever, unlike maist ither endangered 
minority leids, Scots haes its ain particlar 
rood tae beir that micht weel conter ony sic 
legal complaint on 
behauf o the Scots 
language. 

It cuid be mair fykie 
tae win similar human 
richts for Scots whan 
sae mony kenspeckle 
Scots language upsteerers na-says, bi thair 
ain chyce an bi example, thair ain human 
richt tae uise Scots as a tool o communica¬ 
tion in public. Whit wey is coorts an govern¬ 
ments gaun tae encourage the estaiblishment 
tae forder thae richts whan the verra fowk 
that speirs for thaim winna mak uiss o thaim 
for thairsels? The government micht tak guid 
tent o thae kinna ongauns gin they’re o a 
mind tae jouk thair linguistic responsibilities. 
Uphauders o Scots shuid aye be on the kee- 
vee tae mak shuir that the uiss o Scots as a 
communication tool in public, an spoken 
forms o the language in general, isna gien 
less wecht nor cultural an literary forms is. 


Scots Tung WITH NS 
On the wab. 

The Scots Tung Wittins can be vizzied or doon- 
haunnelt an prentit (noo in PDF format forbye) 
frae the wabsteid o:- 

The Scots Speikers Curn, Glesca. 

Wabsteid backin:- 

Http://www.mlove.free-online.co.uk/ 

A hard copy o STW is sent free o chairge tae 
aw maimbers o Scots Tung ilka month. 
Maimbership subscreivins is £5 (Scotland/UK) 
Peyed ilka September. 

£6 (Ireland/EU) $14 (Americae) 


O N 29t. o Mey, bairns’ nursery nurses 
wis on strike at Campie Primary 
Schuil in the Honest Toun. Thon day there 
wis twa posters hingin frae the front gates o 
the schuil playgrand an ane o thaim in par¬ 
ticlar wis gey ee-catchin. This particlar 
poster haed a big picter o Oor Wullie on it 
an the wordin alangside said:- 

We dinnae want tae live like Posh 
But nursery nurses need mair dosh! 


Copyricht 

© Copyricht for awthin written in this wittins 
blat bides wi R. Faimie. The Scots Tung 
Wittins can be fotie-copied in hail or in pairt 
athoot limit o nummers an this hauds guid an 
aw for ony pairt o the wittins blat that’s furth- 
set in ony ither publication. 


£12m For Scots!! 

T HE crack comin oot o Northern Ireland 
threaps that, as pairt o the dale tae revive 
the devolved Assembly o Northern Ireland, it 
wis greed tae mak the fundin o Ulster Scots 
the maik o the fundin for Irish. Thon wad 
mean baith Ulster Scots an Irish wad each be 
gien £12m ilka year. If this cam aboot, Scots 
in Scotland shuid bi richts be leukin for 
fower times thon soum - £48m pa. 

Noo there a thocht tae stert aff a new pairla- 
ment an Cross Pairty Group wi!!!!!!! 


CPG Re-convenes 


T HE Scots Pairlament’s Cross Pairty 
Group on the Scots Leid wis re¬ 
convened on Thursday 19t. Juin in Cannonba 
Hoose, juist ootside the esplanade o Edin¬ 
burgh Castle. The forgaitherin wis hauden at 
denner-time on the day the First Meinister 
wis tae be speirt anent a nummer o important 
maitters sae thare wis a nummer o MSPs that 
wad hiv been at the forgaitherin itherweys 
but haed tae gie thair apologies insteid. 

Howanever, 
the forgaith¬ 
erin wis ten- 
dit bi Rob 
Gibson MSP, 
(pictered), 
Eleanor Scott 
MSP an Alex 
Johnstone 
MSP alang wi 
a richt guid 
tum-oot o the 
nonp airl a- 
_ m ment maim¬ 
bers o the group. Rob Gibson wis electit 
Convener o the group an Michael Hance o 
the SLRC greed tae tak the pairt o Secretar. It 
wis greed that fowk wad be canvassed bi e- 
mail for the Vice-convener an Thesaurer 
positions syne some o the fowk maist suit¬ 
able for thae jobs wisna at the forgaitherin. 

A nummer o ploys for the group tae get yokit 
intae in the comin months wis brocht up 
includin the Statement o Principles an the 
Education Comatee’s Report on languages 
frae the last pairlament, an hou the CPG 
shuid taikle the Scots Executive anent thaim. 



















"The Play o the Wather" 

A review bi Irene Brown 

J OHN Heywood’s English morality play seen its first audience in 1530 at the coort o Henry 
VIII. Scots writer, Edwin Stiven, haes owerset it intae maistly modem rhyming Scots for 
this contemporary vairsion o The Play o the Wather. 

Whan the audience first cam intae the auditorium o Traverse 2, it wis faced wi the prospeck o a 
promenade performance wi juist a puckle enticin deckchyres dotted aboot. The soond o the 
wind gurled in the backgmnd, biggin up tae a crack o thunner afore the place tumt bleck. The 
‘sun’ bleazed doon on the bonnie-like wather lassie as she gied Scotland’s wather forecast, an 
tae the soond o the melodeon-box playin o Fiona Young, the cast kythed, appearinly frae nae- 
whaur an sorted oot the striped picnic chyres, invitin us aw tae tak oor ease. We sattelt doon, 
tae the soond o the rain, then a flaucht o lichtnin wi a flaucht o fiddle, bi Lori Watson, gied an 
inlat tae the weel faured god Jupiter, but no afore we war treated tae a cantie sang that telt us 
that Scots haes ower 40 words for rain! 

Jupiter kens the fowk’s no blithe aboot the wather sae he appynts a forspeaker tae ingether 
consaits. The forspeaker is the richt credible Merry Courant, a lusty, forritsome, flyman that’s 
aye on the kee-vee. In his owersetter’s note, Edwin Stiven pynts oot that Merry Courant is a 
Scots expression for a ‘revel’ an that his pairt is that o the ‘Maister o the Revels’, a character 
that wad hiv led Scots fowk-dramas o the period. Merry Courant listens in turn tae forspeakers 
o the different levels o society stertin wi the Inglified laird that speaks Scots whan it suits him, 
but wi an English accent. He then meets a merchant, a gamie, a watter-muller, a win-muller, a 
coortesan, a wash-wife an a laddie that wis forspeaker for a hunner ither laddies, wi nae mair 
valid raison ither than they aw loued playin in the snaw. 

Ilka character threaps his/her ain case as tae whit wey thair wather wants shuid be met tae 
Merry Courant. He skeelie-like sympathises wi ilk ane, acceppin bribes frae ilk ane accordin 
tae thair walth, an takin ane whan if s no offered, while promisin tae fleetch thair case tae Jupi¬ 
ter, that’s seein whit’s gaun on frae a tennis umpire’s sate in the neuk. 

Whan Jupiter is cried on in the hinneren tae mak a decision, aw the forspeakers is gethert the- 
gither tae hear the judgement, aw howpin thair ain case will beir the gree. Howanever, wyce 
Jupiter concludes that things shuid stey the wey they are, mindin awbody they are aw Jock 
Tamson’s baims an the maist important thing wis that they, “shuid leuk efter yer neibour, it’s 
nae mair nor yer duty”. 

The 2It century vairsion o a 16t century morality play micht no hiv been played at the Royal 
Coort, but the words pit intae Jupiter’s mooth haed a moral for listeners. Edwin Stiven haes 
him mindin us that the climate cuid be in pairt some o wir ain daein an that we shuid tak tent 
for the oncome. 

At the eftemuin performance on 7 Juin, the feck o the audience watched the ongauns wi smilin 

Language an the EU Constitution 

I N Bmssels, an amendment for linguistic diversity wis includit in Airticle 3 alang wi cultural 
diversity, tae the new draft EU Constitution. This merkit nae sma loup forrit for the thre- 
itened an minority languages o Europe. The new clause threaps that: ‘The Union sail respeck 
its rich cultural an linguistic diversity, an sail mak shuir that Europe’s cultural heirship is 
bieldit an biggit up’. 

The successful amendment wis proponed bi a group heidit bi MEP Neil MacCormick (SNP) 
that said, “A’m fair awa wi the eikin o linguistic diversity intae the Convention. The hail airti¬ 
cle noo, thanks an aw tae the line afore that uphauds economic, social an territorial cohesion, 
an solidarity amang the maimber states, is a real loup forrit. We noo howp an aw that the third 
pairt o the Convention will be the maik o this an it will constitute a legal foond that we can 
hing on tae. In general tho, A maun say that this draft is better nor A expeckit an it shaws that 
the projeck is weel thocht oot. It’s plain as parritch there still aye a puckle anxieties anent the 
hinmaist ootcome an whuther this will be uphaudit bi the IGC in the hinneren. For aw that tho, 
this is a muckle achievement areddies.” 

An EBLUL collogue gaun on at the same time in Bozen cried, Best Weys o Forderin Lin¬ 
guistic Diversity in the Braidened European Union wis tendit bi forspeakers frae mony o 
the minority language commonties in kintras that’s set tae jyne the EU in 2004. 

Frae a Western European pynt o view, John MacIntyre o EBLUL’s UK Comatee, while wal- 
comin the inclusion o eastern European minority leids, said that it wad chynge EBLUL’s ap¬ 
pearance an ootleuk. He said that, “Up tae noo, the western European wecht wis maistlins airtit 
tae languages that wis threitened but noo we’re in a situation whaur German or Russian is 
‘minority languages’, baith o thaim bein muckle languages an A think there micht be a gravita¬ 
tion o resources tae thaim. A think EBLUL will hae tae start sortin oot the kinches. There a 
different set o kinches facin western European threitened languages in compare tae eastern 
European minority anes.” 

As the centre o gravity shifts eastwards an the nummers o minority an threitened leids in the 
EU is biggit up, some forspeakers wis o the consait that the time haed come tae start prioritisin 
the maist threitened languages sic as the Celtic anes an Basque, for example, insteid o 
‘minority’ leids that haes a high level o bield an micht be the official language in a neibourin 
kintra. 

Thae consaits wis touched on bi EU Commissioner, Viviane Reding, in Aprile when she said, 
“nae maitter hou muckle or hou wee, we hae tae wark thegither tae sauf threitened languages.” 


Nixt Forgaitherin 

Date tae be decidit (September) 
7.30pm tae 9.00pm 
Comatee Room C. 

Brunton Ha, Musselburgh. 

pleisure. This wisnae juist at the ful-boukit, 
unstintit, lippenin performances bi the actors 
o the Nutshell Theatre Company, but at the 
pleisure an fun o the language, that didnae 
miss a beat in its rhythm nor in its modem 
references aw the wey throu. A cuid juist 
descrive the hail ongaun as real theatre in 
ilka kinna wey! 

The Play o the Wather wis premiered at the 
Edinburgh Fringe in 2002. It wis performed 
in the Traverse theatre in Edinburgh on 6 and 
7 Juin 2003 an efter that it went tae the Tron 
theatre in Glesca frae 11 tae 14 Juin 2003. 

The Nutshell Theatre Company will be per- 
formin ‘Meat ’ bi Sarah Colvin on the Fringe 
this year atween 31 July an 25 August in the 
Smirnoff Underbelly, Cowgate, Edinburgh. 
The Company can be contactit on 0131 538 
9453 or at nutshell@blueyonder.co.uk. 

McCash Poetry Prize 

A TWEEN thaim, the Herald an Glesca 
University is haudin the abuin poetry 
competition for verse written in Scots an 
open tae awbody in the hail warld. 

Poets is speirt tae pit forrit as mony as three 
original, unpublished poems o aboot 20 lines 
on ony subjeck an uisin sufficient uiss o 
Scots tae be descrived as forderin the Scots 
language. Poems shuid be clear prentit, typed 
or written on ae side o A4 paper, wi the au¬ 
thor’s name, address an contack nummer on 
the back. Entries shuid be pitten forrit tae:- 
Scots Poetry Competition, The Herald, 200 
Renfield Street, Glasgow, G2 3PR, bi 1st 
August 2003. 

The McCash Poetry Prize micht be sindert an 
awairdit tae a nummer o entries. 1st Prize - 
£750, 2nt Prize - £350, 3rd Prize - £200 an 
£200 for the best unner 17 entry. 

M akar's Neuk 

TALES FRAE THE ODYSSEY O HOMER 

An as he swithert sae in harns an hairt 
a muckle swaw heized him tae the craigie shore 
an thare his skin wad hae been flyped an his banes brak 
hadna the goddess, yon bricht-eed Athene, 
pit in his hairt a thocht. 

In his bygaun he raxt baith haunds oot tae a craig 
an held on wi a grane until the swaw gaed bye. 

But back it breenged its wey an duntit him 

an flung him oot yince mair intil the deep, 

an lik the hosack ruggit frae his byke, 

the paibles hingin frae the sookers, 

sae wes the hide scartit frae his strang haunds 

an the muckle swaw gaed ower him. 

An yonner he wad hae perisht ayont his doom 
hadna bricht-eed Athene stellt his thochts. 

He raised himsel frae the laundrist by the shore 
an soomed ayont it lukkin tae the laund, 
ettlin tae finn a sklentit claddach or a hine. 

Syne he cam soomin til the firth o a quait-rinnan watter, 
a bit that shawed the eithest tae his een, 
smooth frae the craigs an beildit frae the wund. 

He felt the watter rin an prayed til the river-god: 

William Neill (1922 -) 

Reproduced wi couthie permission o the Saltire Society. 










